Tienerseun vasgetrek ná hy vrou glo beroofArgieffoto Die gemeenskap van Wesselsbron in die Vrystaat het vandeesweek gehelp om ŉ tienerseun vas te trek nadat hy na bewering ŉ inwoner van die dorp met ŉ mes aangehou, vasgebind en beroof het. Kapt. Stephen Thakeng, woordvoerder van die polisie, het gesê die seun het glo omstreeks 12:00 Woensdag ŉ 28-jarige vrou in haar huis oorval. “Hy het haar met ŉ mes gedreig en geëis dat sy vir hom flieks op ŉ geheuestokkie aflaai,” het Thakeng gesê. Die rower het daarna kontant geëis en die vrou het R300 aan hom oorhandig. Hy het ook drie selfone, twee skootrekenaars en ŉ sak vol klere by die vrou geroof. Die boosdoener het die vrou se hande en voete met ŉ belt en elektriese koord vasgebind voordat hy op die vlug geslaan het. Volgens Thakeng kon die vrou daarin slaag om haarself los te wikkel en het sy haar bure genader vir hulp. “Hulle het inligting opgevolg wat hulle na ŉ ryloopplek in Odendaalsrus gelei het. Daar het hulle ŉ 17-jarige seun gevind en hom aan die Wesselsbron-polisie oorhandig. Die gesteelde goedere is ook teruggevind.” Genl.maj. Lerato Molale, bevelvoerder van die Welkom-polisiegroepering, het die gemeenskap bedank vir die rol wat hulle gespeel het om die verdagte vas te trek. “Ek het groot waardering vir die gemeenskap van Wesselsbron wat die inhegtenisneming uitgevoer en die reg sy gang laat gaan het eerder as wat hulle eie reg gebruik het. Hierdie soort samewerking doen baie om te verseker dat daar doeltreffend met misdadigers afgereken word,” het Molale gesê.